Blinde fietsryer oorwin Himalaja in tandem | Netwerk24
Blinde fietsryer oorwin Himalaja in tandem
14 September 2018 06:33
Om 550 km met 'n fiets in die Himalaja-gebergte in Indië te ry sit nie in almal se broek nie, veral nie as jy blind is nie. Dit het Cindy Jacobsz egter nie afgeskrik om die yslike tog aan te pak – en te voltooi nie.
Jacobsz het aan die einde van Augustus saam met die mediapersoonlikheid Liezel van der Westhuizen op 'n tandemfiets deelgeneem aan die M2K-fietswedren tussen Manali en Khardung La in Indië om geld vir OneSight en Operation Smile in te samel.
Jacobsz (agter) en Van der Westhuizen tydens die ren.
Jacobsz (links) en Van der Westhuizen hou hul tandemfiets omhoog nadat hulle die wedren voltooi het.
Hulle moes onder meer hael, ysreën, sterk winde en 'n hoogte van 5 586 m trotseer. Meganiese probleme en selfs infeksies het ook hul vordering by tye vertraag.
"Om so ver te ry op van die hoogste paaie ter wêreld is angswekkend, veral as die pad op party plekke so verweer is dat dit skaars bestaan. Jy moet ongelooflik fiks wees en 'n sterk ingesteldheid hê om dit te voltooi," sê Van der Westhuizen.
Jacobsz is die eerste blinde vrou van Suid-Afrika wat die ren voltooi het. Sy wou met haar deelname bewustheid skep vir die behoefte om sulke wedrenne vir blinde fietsryers in Suid-Afrika te hou.
"Dit is die ervaring van 'n leeftyd en ek sal baie graag soortgelyke geleenthede in Suid-Afrika vir blinde fietsryers wil reël sodat meer blinde en gesiggestremde deelnemers die geleentheid kan kry om bergfietswedrenne en die natuur van Suid-Afrika te geniet," sê Jacobsz.
Hulle het deur 'n webtuiste vir skarefinansiering, givengain.com, byna R9 000 ingesamel. - Saamgestel deur Simon Sonnekus.